നീറ്റ് പരീക്ഷയുടെ വിശ്വാസ്യത കളയരുത് നിലവാരത്തില് അയവ് വരുത്താതെ കൂടുതല് പേര്ക്കു മെഡിക്കല് കോഴ്സുകളില് ചേരാന് അവസരം ഉണ്ടാക്കിയാല് പ്രവേശന പരീക്ഷകളുടെ പേരിലുള്ള പല അനഭിലഷണീയ പ്രവണതകളും അവസാനിച്ചേക്കും. മെഡിക്കല് ബിരുദ കോഴ്സ് പ്രവേശനത്തിനായി ദേശീയതലത്തില് നടത്തുന്ന നീറ്റ് നാഷണല് എലിജിബിലിറ്റി കം എന്ട്രന്സ് ടെസ്റ്റ് പരീക്ഷയില് തട്ടിപ്പ് നടത്തിയ നാലുപേരെ സിബിഐ അറസ്റ്റ് ചെയ്തു എന്ന വാര്ത്ത രാജ്യത്തെ വിദ്യാര്ഥിസമൂഹത്തെ ഞെട്ടിച്ചു. ഇന്ത്യയിലെ ഏറ്റവും കടുത്ത മത്സരപ്പരീക്ഷകളിലൊന്നാണു നീറ്റ്. അതിസമര്ഥരായ വിദ്യാര്ഥികളാണ് അതില് മാറ്റുരയ്ക്കുന്നത്. ഊണും ഉറക്കവുമുപേക്ഷിച്ച് വര്ഷങ്ങള് നീണ്ട കഠിന പരിശ്രമം നടത്തി പരീക്ഷക്കെത്തുന്നവര്. ഒരു ചോദ്യത്തിന്റെ ഉത്തരം തെറ്റിയാല്പോലും പരീക്ഷയില് പിന്തള്ളപ്പെടാം. ഇത്ര സുപ്രധാനമായൊരു പരീക്ഷയില് തട്ടിപ്പു നടന്നു എന്നതു വിശ്വസിക്കാന് പ്രയാസമാണെങ്കിലും അതാണു സംഭവിച്ചത്. യഥാര്ഥ പരീക്ഷാര്ഥികള്ക്കു പകരം ആളെ വച്ചെഴുതിക്കുന്നതിന് ഒരാളില്നിന്ന് 50 ലക്ഷം രൂപ ഈടാക്കിയായിരുന്നുവത്രെ തട്ടിപ്പ്. അറസ്റ്റിലായ നാലുപേരും നാഗ്പൂരിലെ ആര്.കെ. എഡ്യുക്കേഷന് കരിയര് ഗൈഡന്സ് നടത്തിപ്പുകാരാണ്.ഓരോ സംസ്ഥാനത്തും അവിടത്തെ പ്രാദേശിക സാഹചര്യങ്ങളുംകൂടി കണക്കിലെടുത്തു വലിയ കുഴപ്പമില്ലാതെ നടത്തിവന്നിരുന്നതായിരുന്നു മെഡിക്കല് പ്രവേശനം. രാജ്യത്തെ എല്ലാ വിദ്യാര്ഥികള്ക്കും തുല്യ അവസരവും തുല്യമാനദണ്ഡവും ഉറപ്പാക്കാനെന്ന പേരിലാണ് അതു നീറ്റ് പരീക്ഷ ഏര്പ്പെടുത്തി അഖിലേന്ത്യാ അടിസ്ഥാനത്തിലാക്കിയത്. വിദ്യാര്ഥികളുടെ ക്ലേശവും മാനസിക സംഘര്ഷവും വര്ധിപ്പിച്ചു എന്നല്ലാതെ എന്തെങ്കിലും ഗുണം ഇതുണ്ടാക്കിയതായി സാധാരണക്കാര്ക്ക് അനുഭവപ്പെട്ടിട്ടില്ല. വന് നഗരങ്ങളിലെ കൂടുതല് സമ്ബത്തും സ്വാധീനശക്തിയുമുള്ളവരുടെ മക്കള്ക്കു കൂടുതല് സീറ്റുകള് ഉറപ്പാക്കാന് നീറ്റ് പ്രയോജനപ്പെട്ടിരിക്കാം. എന്നാല്, ഗ്രാമീണ വിദ്യാര്ഥികള്ക്കു കൂടുതല് ബുദ്ധിമുട്ടുകളും നഷ്ടങ്ങളുമാണിതു സമ്മാനിച്ചത്. നീറ്റ് പരീക്ഷയില് തോല്ക്കുമോ എന്ന ഭീതിയില് ജീവനൊടുക്കിയ വിദ്യാര്ഥികള് നിരവധി. നീറ്റ് വേണ്ടെന്നും പന്ത്രണ്ടാം ക്ലാസിലെ മാര്ക്കിന്റെ അടിസ്ഥാനത്തില് മെഡിക്കല് പ്രവേശനം നല്കണമെന്നും നിര്ദേശിച്ച് തമിഴ്നാട് നിയമസഭ ഈയിടെ ബില് പാസാക്കുകപോലുമുണ്ടായി. ഏതായാലും നീറ്റ് തുടങ്ങിയ കാലത്ത് പലരും ഉയര്ത്തിയ സംശയങ്ങളെ ശരിവയ്ക്കുന്ന വിധത്തിലാണ് ഇപ്പോള് തട്ടിപ്പിന്റെ കഥകള് പുറത്തുവരുന്നത്. പ്രവേശന പരീക്ഷയ്ക്കു പരിശീലനം നല്കുന്ന സ്ഥാപനങ്ങള്ക്ക് നീറ്റ് ഒരു ചാകരയായി.സെപ്റ്റംബര് 12നു നടന്ന നീറ്റ് പരീക്ഷയില് രാജ്യത്തൊട്ടാകെ ഏകദേശം 16.5 ലക്ഷം വിദ്യാര്ഥികള് പങ്കെടുത്തു. കേരളത്തില് മാത്രം ഒരു ലക്ഷത്തിലധികം വിദ്യാര്ഥികള് പരീക്ഷയെഴുതി. കര്ക്കശമായ ഡ്രസ് കോഡ് ഉള്പ്പെടെയുള്ള മാനദണ്ഡങ്ങള് പാലിച്ചായിരുന്നു പരീക്ഷ. അയഞ്ഞതോ നീളംകൂടിയ കൈയുള്ളതോ ആയ വസ്ത്രങ്ങള് പാടില്ല, ഇളംനിറത്തിലുള്ള വസ്ത്രങ്ങളേ ആകാവൂ പെണ്കുട്ടികള്ക്കു ഷാളോ ദുപ്പട്ടയോ സാരിയോ പാടില്ല ഹൈഹീല്ഡ് ചെരിപ്പ്, മോതിരം, കമ്മല്, വള എന്നിവയൊന്നും അരുത് ആണ്കുട്ടികള്ക്കു ഷൂസും ബെല്റ്റും പാടില്ല എന്നുതുടങ്ങി വിചിത്രമായ ഒട്ടേറെ നിര്ദേശങ്ങള്. എന്നിട്ടും പരീക്ഷയില് ആള്മാറാട്ടം നടന്നു എന്നതാണു ഞെട്ടിക്കുന്ന കാര്യം. തിരിച്ചറിയല് കാര്ഡുകളില് ഫോട്ടോ മാറ്റി പതിപ്പിച്ചാണ് പരീക്ഷാര്ഥികള്ക്കു പകരം ആളുകളെ പരീക്ഷാകേന്ദ്രങ്ങളില് എത്തിച്ചിരുന്നതെന്നു സിബിഐ പറയുന്നു.പരീക്ഷാ ചോദ്യങ്ങളുടെ സൂചന നല്കാമെന്നു പറഞ്ഞും തട്ടിപ്പുകാര് വിദ്യാര്ഥികളില്നിന്നു ലക്ഷങ്ങള് ഈടാക്കിയത്രേ! ചോദ്യങ്ങള് തയാറാക്കിയവരുമായോ പരീക്ഷാകേന്ദ്രങ്ങളിലെ ഇന്വിജിലേറ്റര്മാരുമായോ ഇവര്ക്ക് എന്തെങ്കിലും ബന്ധം ഉണ്ടായിരുന്നോ? സമഗ്രമായ അന്വേഷണം നടത്തി കുറ്റക്കാരെ മുഴുവന് ശിക്ഷിക്കേണ്ടതു നീറ്റ് പരീക്ഷയുടെ വിശ്വാസ്യത നിലനിര്ത്താന് ആവശ്യമാണ്.മെഡിക്കല് കോഴ്സുകളില് പ്രവേശനത്തിന് ഇത്ര കടുത്ത മത്സരത്തിനു കാരണം ആതുരശുശ്രൂഷയിലുള്ള താത്പര്യത്തേക്കാള് ഒരു ഡോക്ടര്ക്കു സമൂഹത്തില് ലഭിക്കുന്ന പദവിയും അതുറപ്പാക്കുന്ന ഉയര്ന്ന വരുമാനവുമാണെന്നു വ്യക്തം. ഇല്ലാത്ത തുക കടം വാങ്ങിയിട്ടാണെങ്കിലും വന് തുക ഫീസ് നല്കി പലരും സ്വാശ്രയ കോഴ്സുകളില് പ്രവേശനം നേടുന്നത് എംബിബിഎസ് ബിരുദം കിട്ടിക്കഴിഞ്ഞാല് ആ തുക പലിശ സഹിതം തിരിച്ചുപിടിക്കാന് കഴിയുമെന്ന വിശ്വാസംകൊണ്ടാണ്. ലോകാരോഗ്യസംഘടനയുടെ കണക്കനുസരിച്ച് 1000 പേര്ക്ക് ഒരു ഡോക്ടര് വേണം. ഇന്ത്യയില് ഇതിനനുസരിച്ചുള്ള എംബിബിഎസ് ഡോക്ടര്മാരില്ല. എന്നാല്, ആയുര്വേദം ഉള്പ്പെടെയുള്ള പരന്പരാഗത വൈദ്യരീതികള് പിന്തുടരുന്നവരെക്കൂടി ചേര്ത്താല് ആ കണക്ക് തികയും. അലോപ്പതി ഡോക്ടര്മാര് അധികവും നഗരങ്ങളില് കേന്ദ്രീകരിച്ചിരിക്കുന്നതിനാല് കേരളം ഒഴികെയുള്ള സംസ്ഥാനങ്ങളില് ഗ്രാമീണ മേഖലയില് ഡോക്ടര്മാരുടെ വലിയ ദൗര്ലഭ്യം അനുഭവപ്പെടുന്നുണ്ട്. 2021 മാര്ച്ചിലെ കണക്കനുസരിച്ച് ഇന്ത്യയില് 558 മെഡിക്കല് കോളജുകളിലായി 83,175 എംബിബിഎസ് സീറ്റുകളുണ്ട്. ഇതില് സര്ക്കാര് നിയന്ത്രണമുള്ള 289 മെഡിക്കല് കോളജുകളിലെ 41,388 സീറ്റുകളിലേക്കാണ് നീറ്റ് പരീക്ഷയിലൂടെ പ്രവേശനം. ഡോക്ടര്മാരുടെ എണ്ണത്തില് ലോകാരോഗ്യസംഘടനയുടെ മാനദണ്ഡം 2030 ഓടെ ഇന്ത്യയില് പാലിക്കാനാവുമെന്ന് മെഡിക്കല് കൗണ്സില് ഓഫ് ഇന്ത്യ കരുതുന്നു. അതേസമയം, പല വികസിത രാജ്യങ്ങളിലും മെഡിക്കല് പഠനത്തിന് ഇന്ത്യയിലുള്ളത്ര കടുത്ത നിയന്ത്രണങ്ങളില്ല എന്നതു ശ്രദ്ധേയമാണ്. നിലവാരത്തില് അയവ് വരുത്താതെ കൂടുതല് പേര്ക്കു മെഡിക്കല് കോഴ്സുകളില് ചേരാന് അവസരം ഉണ്ടാക്കിയാല് പ്രവേശന പരീക്ഷകളുടെ പേരിലുള്ള പല അനഭിലഷണീയ പ്രവണതകളും അവസാനിച്ചേക്കും.